《送郭济叔分教邵阳》
宋代·蒲寿宬

秋山多爽气，南楚登修程。
岂无离别怀，此别人所荣。
睠言紫帽秀，翘然碧流英。
千载木铎寄，一脉濂泉清。
无氈不言寒，有道当自鸣。
采芹发新谣，吟药生逸情。
汾阳昔何人，努力加令名。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。